REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/172-21

10. maj 2021. godine

B e o g r a d

ZAPISNIK

SEDME SEDNICE ODBORAZA ZDRAVLjE I PORODICU

ODRŽANE 7. MAJA 2021. GODINE U OPŠTINI MEROŠINA

Sednica je počela u 12,00 časova.

Sednici je predsedavao ass. dr sci. med. Darko Laketić, predsednik Odbora.

Sednici su prisustvovali članovi Odbora: Nikola Radosavljević, Svetlana Milijić, Rajka Matović, dr Dragana Barišić, Dragana Branković Minčić, Slađana Nikolić, Nevena Đurić i dr Vesna Ivković.

Sednici Odbora su prisustvovali zamenici odsutnih članova Odbora: Milijana Sakić (Milica Nikolić) i Dejan Stošić (dr Marko Bogdanović).

Sednici nisu prisustvovali članovi Odbora: Nataša Ivanović, prof. dr Goran Tasić, Sofija Maksimović, Borisav Kovačević, dr Emeše Uri i Zagorka Aleksić, niti njihovi zamenici.

Pored članova Odbora sednici je prisustvovao narodni poslanik dr Petar Vesović.

Sednici su prisustvovali i državni sekretar Ministarstva zdravlja dr Mirsad Đerlek, predsednik Opštine Merošina Saša Jovanović,predstavnik Nišavskog upravnog okruga Vlada Vojvodić, načelnik Topličkog upravnog okruga Zlatan Miljković, zamenik predsednika Opštine Merošina Emilija Petković, pomoćnik predsednika Opštine Merošina Jovica Marković, predsednik SO Merošina Oliver Ilić, zamenik predsednika SO Merošina Violeta Paunović, načelnik opštinske uprave Merošina Danijela Nikolić, direktor Doma zdravlja Merošina dr Nebojša Cvetković, načelnik Doma zdravlja Merošina dr Marijana Stošić i Dušan Vasković.

Na predlog predsednika Odbora, jednoglasno, usvojen je sledeći:

D n e v n i r e d

1. Analiza obuhvata vakcinacije na teritoriji Opštine Merošina;
2. Razno.

Pre prelaska na razmatranje utvrđenog dnevnog reda, usvojen je, bez primedaba, Zapisnik 6. sednice Odbora, koja je održana 15. aprila 2021. godine.

**Prva tačka dnevnog reda** - Analiza obuhvata vakcinacije na teritoriji Opštine Merošina

Ass. dr sci. med. Darko Laketić, predsednik Odbora, u uvodnom izlaganju je izneo da je ovu sednicu, van sedišta Narodne skupštine, sazvao saglasno članu 42. stav 4. Poslovnika Narodne skupštine. Pozdravio je prisutne predstavnike Nišavskog okruga, lokalne samouprave, Doma zdravlja Merošina i zahvalio se Vestminsterskoj fondaciji za demokratiju na podršci koju pružaju Odboru za ovaj oblik rada.

Odbor za zdravlje i porodicu, saglasno svom delokrugu propisanim Poslovnikom Narodne skupštine, redovno se informiše o aktuelnoj epidemiološkoj situaciji u Republici Srbiji i o tome obaveštava javnost, te je u tom cilju na sednici održanoj 2. februara ove godine obrazovan Pododbor za praćenje epidemiološke situacije zbog prisustva zarazne bolesti COVID-19, čiji je zadatak, pored ostalog da: razmatra sve aktivnosti koje organizuju i sprovode organi Republike Srbije, jedinice lokalne samouprave i drugi subjekti, zdravstvene ustanove i fizička lica u cilju zaštite stanovništva od zaraznih bolesti; razmatra posledice pandemije na funkcionisanje zdravstvenog sistema; upoznaje se sa procesom primene mera i sagledava stvarno stanje u okviru radnih poseta na terenu, i to zdravstvenim ustanovama i lokalnim sredinama u Republici Srbiji. Pododbor je na svojim sednicama do sada razmatrao temu sojeva korona virusa, dosadašnja iskustva zemalja u Evropi i značaj upoznavanja novih sojeva; te karakteristike vakcina dostupnih u Srbiji i dosadašnja iskustva.

Cilj i ideja svih ovih aktivnosti je da se javnosti prenese poruka da su sve dostupne vakcine efikasne, da deluju na sve za sada poznate sojeve korona virusa, kao i da se razreše dileme u vezi sa karakteristikama svake vakcine, neželjenih efekata, te da se dobiju odgovori na pitanja, ko i kada treba da se vakciniše. Naime, sve vakcine imaju efekta, s tim što je kod nekih vakcina procenat zaštite malo viši. Podatak da vakcine nisu kontraindikovane za osobe koje u anamnezi imaju određene alergijske reakcije, značajan je kako za građane tako i za zdravstvene radnike, jer se dešavalo da lekari odbiju da vakcinišu građane zbog njihovih ranijih alergijskih reakcija, na što je ukazivano u predstavkama upućenim Odboru. Na početku vakcinacije stav je bio da trudnice ne treba vakcinisati, ali kako su se pojavili novi sojevi virusa koji napadaju i mlađu populaciju i trudnice, od kojih su neke i preminule, taj stav se promenio. Na osnovu procene koristi i štete, zvaničan stav je da trudnice treba da se vakcinišu ''Pfizer-BioNTech'' vakcinom, kao i da se počne sa vakcinacijom populacije iznad 16 godina života. Sve ove informacije na sednici Pododbora su izneli virusolog prof. dr Aleksandra Knežević i epidemiolozi dr Vladan Šaponjić i dr Snežana Plavšić.

Zbog procesa širenja virusa, podvukao je značaj kontrole bolesti i naveo primer Indije, u kojoj je u toku nekontrolisana epidemija zbog čega ova država beleži pojavu novih sojeva virusa. S tim u vezi, jako je bitno da u Srbiji ova bolest bude kontrolisana, bez pojave novih sojeva korona virusa, sa što manje zaraženih i preminulih. Da bi se ovo postiglo, pored angažmana predsednika, Ministarstva zdravlja i Narodne skupštine, veoma je značajna pomoć lokalnih samouprava, ali i građana. Popularizacija imunizacije treba da bude jednoglasna i svi građani, koji imaju makar i jednu dilemu u vezi sa vakcinacijom, treba da budu svesni da je za njihovo zdravlje mnogo bezopasnije da prime vakcinu nego da se suoče sa ovom opakom bolešću. Podrška zdravstvenih radnika ovom poduhvatu se podrazumeva, to je njihova zakonska obaveza i ne postoji nijedan razlog da oni to ne učine. Srbija je na kovid krizu dala izvanredan odgovor i za razliku od mnogih država iz regiona, naši građani su u situaciji da biraju vakcine, zahvaljujući pre svega ličnom angažmanu predsednika. Ministarstvo zdravlja je pratilo sve te aktivnosti i odradilo ogroman deo posla, što se vidi po samoj proceduri vakcinacije koja je jedna od najboljih u svetu, kao i po elektronskom sistemu evidencije i obaveštavanja za vakcinaciju. Građani ove zemlje treba da budu odgovorni i datu mogućnost iskoriste i vakcinišu se u što većem broju, po ugledu na Izrael koji već popušta epidemiološke mere jer ima najveći obuhvat vakcinisanih i posledično tome beleži ogroman pad broja obolelih i preminulih. Da bi i naša država postigla ove rezultate, apelovao je na predstavnike lokalne samouprave Merošine ali i na građane jer je njihova uloga u ovom procesu možda i najvažnija. Pored medicinskih preporuka i angažovanja svih u sistemu, veliki doprinos ovom poduhvatu daje rad na terenu i formiranje udaljenih punktova za vakcinaciju, pre svega Sinofarm vakcinom zbog njene termostabilnosti. Naglasio je da samo na ovaj način možemo očekivati pad obolelih i preminulih na dnevnom nivou i brzo vraćanje uobičajenim životnim aktivnostima, kao i dostizanje regularnog i značajnog privrednog rasta. Naime, paralelno sa ovom katastrofom ide i ekonomska, te je veoma važno da svako pruži svoj maksimalni doprinos. U tom cilju, Odbor organizuje sednice u onim opštinama u kojim je manji obuhvat vakcinacijom i ova sednica je početak zajedničkog rada Odbora i Ministarstva zdravlja. Plan je da Odbor održi sednice i u Tutinu, Šapcu i mnogim drugim gradovima po unutrašnjosti. Bitno je pozvati ljude sa adekvatnim argumentima da dođu i vakcinišu se. Primer građanima Merošine daće i član ovog odora, narodna poslanica Slađana Nikolić, koja će se danas vakcinisati, kao što su to ranije učinili svi članovi Odbora.

Polazeći od toga da je Odbor za zdravlje i porodicu radno telo Narodne skupštine koja je najviše predstavničko telo i nosilac zakonodavne vlasti u Republici Srbiji, dodao je da će se na današnjoj sednici apostrofirati Zakon o zaštiti stanovništva od zaraznih bolesti i naveo da je članom 3. Zakona propisano da je zaštita stanovništva od zaraznih bolesti organizovana i sveukupna delatnost društva sa ciljem sprečavanja i suzbijanja zaraznih bolesti, kao i njihovog odstranjivanja i iskorenjivanja, kao i da je članom 14. Zakona propisano da se zaštita stanovništva od zaraznih bolesti vrši sprovođenjem opštih, posebnih, vanrednih i dugih mera za zaštitu stanovništva od zaraznih bolesti, u skladu sa zakonom. Jedna od posebnih mera je imunizacija zbog čega je i tema ove sednice analiza obuhvata vakcinacije na teritoriji Opštine Merošina.

Dr Mirsad Đerlek, državni sekretar Ministarstva zdravlja, naveo je da od početka ove epidemije, državni vrh na čelu sa predsednikom, premijerom i ministrom zdravlja vodi ozbiljnu politiku protiv Kovida-19, što se pokazalo po rezultatima. Naša zemlja, beleži stopu smrtnosti ispod 0,90 i hospitalizuje najviše pacijenata u regionu, zbog čega je dobila pohvalu mnogih država. Istakao je da je u ovoj fazi borbe protiv korona virusa, akcenat na zajedničkom radu svih u sistemu, posebno na terenskom radu i podršci lokalnih samouprava jer se samo uz jedinstvo i zajednički borbu svih može uspostaviti kontrola nad epidemijom. Stoga, svi moramo pokazati odgovornost i dati lični doprinos, pre svega tako što ćemo se vakcinisati. Ljudi su puni dezinformacija i jedini način postizanja većeg obuhvata vakcinacije jeste timski i terenski rad, poseta selima, prigradskim naseljima i razgovor sa ljudima na licu mesta. Na ovaj način se može postići cilj da u Srbiji do kraja juna 2021. godine bude revakcinisano tri miliona građana. Zatim, 24. aprila ove godine održan je sastanak Stručnog komiteta za imunizaciju i Nacionalnog koordinacionog tela za imunizaciju na kojem je odlučeno da trudnice nakon tri meseca smeju da se vakcinišu Fajzer vakcinom, uključujući stav svetskih i naših najeminentnijih stručnjaka iz oblasti ginekolgije i akušerstva. Na ovom sastanku je iznet stav i da mladi uznad 16 godina života treba da se vakcinišu. Kritički se osvrnuo na svojevrsni ''vakcinalni nacionalizam'' nekih bogatih zemalja i dodao da je naša država zahvaljujući pre svega vizionarskoj moći i ličnom angažmanu predsednika uspela da nabavi vakcine za svoje građane, bez oslanjanja samo na Kovaks sistem, za koji se pravovremeno prijavila. Naime, da nije bilo alternative u nabavci vakcina, naša zemlja bi danas bila u ogromnom problemu. Naglasio je značaj terenskog rada radi većeg obuhvata vakcinacije građana, bržeg vraćanja normalnom životu, jačanju ekonomije i podizanju životnog stadarda naših građana.

Dr Nebojša Cvetković, direktor Doma zdravlja Merošina, izneo je da su u ovom domu zdravlja, od momenta kada je u Srbiji započeta vakcinacija, preduzete sve mere u cilju većeg obuhvata vakcinacijom, ali da se prijavljivanje građana za vakcinaciju preko E-uprave pokazalo neodgovarajućom metodom za ruralne sredine ove opštine. Iz tog razloga, u saradnji sa Ministarstvom zdravlja, dobijena je mogućnost da se ljudi i bez prijavljivanja vakcinišu, nakon čega je odaziv za vakcinaciju postao efikasniji i brži. Zahvaljujući podršci lokalne samouprave u edukaciji stanovništva i adaptiranju nekih prostorija u vakcinalne punktove, dana 6. maja 2021. godine, broj vakcinisanih u ovoj opštini iznosi 2.150 prvom dozom i 1.727 drugom dozom, što je malo više od 20% vakcinisanih od ukupno 10.020 stanovnika Merošine. U populaciji iznad 65 godina, vakcinisano je preko 1.148 osoba, dok je 1.002 vakcinisanih ispod te starosne dobi. Prvu dozu Sinofarm vakcine primilo je 1.897 građana, drugu dozu 1.597; prvu dozu Fajzer vakcine primilo je 89 građana, drugu dozu 70; prvu dozu vakcine Sputnjik primilo je 128 građana, drugu dozu 60, dok je prvu dozu vakcine AstraZeneka primilo 36 osoba. Dom zdravlja Merošina preduzima i druge mere, lekari edukuju pacijente o značaju i neophodnosti vakcinisanja, a među zaposlenima je od ukupno 81, vakcinisano njih 20. Veliki broj zdravstvenih radnika je bio inficiran na početku epidemije i do kraja meseca većina njih planira da se vakciniše. Vakcinalni punktovi postoje u svim selima, lekari svakog dana idu od sela do sela i vakcinišu nepokretne i druge građane koji nisu u stanju da dođu do punkta. Dodao je da se postupa shodno metodološkim uputstvima Ministarstva zdravlja i Instituta za javno zdravlje Srbije ''Dr Milan Jovanović Batut'', uključujući i nove instrukcije. Zahvalio se nadležnom ministarstvu jer na početku epidemije prepoznalo potrebu za povećanjem kadra u zdravstvu, jer da toga nije bilo, naglasio je, ovaj dom zdravlja ne bi imao dovoljno radnika za sprovođenje procesa vakcinacije. Dom zdravlja Merošina je primio u radni odnos još osam lekara i četiri medicinske sestre, te se ovim putem zahvaljuje i njima, kao nosiocima procesa imunizacije.

Saša Jovanović, predsednik Opštine Merošina, istakao je da je ovo prvi put da se neki skupštinski odbor održava u Merošini, inače jednoj maloj opštini, koja spada u četvrtu grupu devastiranih opština ali sa tendencijom rasta budući da privrednici i privatnici sve više dolaze u ovo mesto zbog povoljne pozicije ovog mesta, smeštenog između Niša i Prokuplja. Zatim, sa ove teritorije uskoro kreće izgradnja prve deonice ''Auto-puta mira'' ka Prištini. Takođe, u blizini Merošine su planine Jastrebac i Mali Jastrebac, kao i Krajkovačka brana. Oblačinsko jezero po kojem je ime dobila višnja iz ovih krajeva je udaljeno 5 km. Ova prevashodno poljoprivredna opština poseduje 1.500 hektara zaasada oblačinske višnje i 1.000 hektara zasada šljive. Povodom obuhvata vakcinacije u ovoj opštini, napomenuo je da se jedan veliki broj radnika iz Merošine vakcinisao u Nišu i Prokuplju i dodao da je za narednih sedam dana sačinjen plan vakcinacije na terenu, kao i da Opština ima 27 mesnih zajednica. Jedna ambulanata je adaptirana iz sredstava lokalnog budžeta, a neke mesne kancelarije su stavljene u funkciju imunizacije. Ukazao je na problem antivaksera koji putem društvenih mreža šire dezinformacije, naglasio da se protiv toga treba boriti, a građane edukovati o značaju i dobrobiti vakcine za njih i njihovu porodicu. Dodao je da se situacija sa kovidom u poslednje dve nedelje smiruje, te da je na današnji dan u Merošini zabeleženo ukupno 31 kovid pozitivnih slučajeva i prosečno po jedan pozitivan dnevno, dok je pre mesec dana bilo 177 aktivnih slučajeva u dve nedelje.

U diskusiji su učestvovali: dr Dragana Barišić, Nikola Radosavljević, Svetlana Milijić, ass. dr sci. med. Darko Laketić, dr Petar Vesović i dr Mirsad Đerlek.

Dr Dragana Barišić je pomenula primer Kruševca, grada iz kojeg dolazi, kao vodećeg po broju vakcinisnih drugom dozom (preko 30.000 revakcinisnih). Kao narodni poslanik, a pre svega kao lekar, nije imala dilemu da li da primi vakcinu, kao ni cela njena porodica. Podvukla je da se zahvaljujući vakcini, kao jednoj civilizacijskoj tekovini, svet izborio sa mnogim bolestima, kao što su difterija, tetanus, veliki kašalj, rubeola, male boginje. U trenutku kada se ceo svet bori sa ovom opakom bolešću i kada naša zemlja ima državnika kakav je Aleksandar Vučić, koji je uspeo građanima da obezbedi četiri vakcine na raspolaganju, niko ne bi trebalo da ima dilemu da se odazove vakcinaciji, posebno jer su sve ove vakcine proverene u našoj zemlji i bezbedne za upotrebu. Koliko vakcinacija ima efekta, dokaz je to što Kruševac u Rasinskom upravnom okrugu beleži najmanji broj zaraženih, dok dve manje opštine ovog okruga Ćićevac i Varvarin imaju najmanji procenat vakcinisanih i najveći broj novozaraženih u odnosu na broj stanovnika. Pomenuti podaci, smatra, trebalo bi da motivišu druge opštine i povećaju odziv građana na vakcinaciju.

Nikola Radosavljević je pohvalio ovaj način rada Odbora i organizovanje sednica u sredinama kojima treba pomoć u popularizaciji vakcina i izrazio nadu da će se ovaj trend nastaviti. Pohvalio je odziv građana na vakcinaciju u Jagodini, gde je od 66.000 hiljada punoletnih građana, vakcinisano njih 31.698, što je skoro 50% pripadnika ove populacije. Vakcinacija daje efekte, što pokazuje i to što se u Jagodini zatvara kovid ambulanta 4. Radi boljeg odziva, građanima Jagodine su na raspolaganju, pored E-uprave, brojevi telefona preko kojih mogu da se informišu, isturena odeljenja domova zdravlja po selima koja se koriste kao punktovi za vakcinaciju, kao i prostorije Hale sportova u kojima je organizovano više punktova. Društvene mreže su problem i sve predrasude o vakcinama treba anulirati, posebno imajući u vidu da su sve nama dostupne vakcine bezbedne i da će vakcinisana osoba, ukoliko bude izložena virusu, imati blaže simptome.

Svetlana Milijić se osvrnula na nedavnu posetu direktora Svetske zdravstvene organizacije sa Evropu, koji je pohvalio Ministarstvo zdravlja, napore koje je Srbija uložila u odbrani zemlje od ovog virusa, kao i predsednika jer je uspeo da za sve građane obezbedi vakcine i to od četiri različita proizvođača, čime ne može da se pohvali skoro nijedna država u svetu. Srbija je jedna od pet zemalja u svetu po broju vakcinisanih građana, pored Izraela, Čilea, Bahreina i SAD. Iznela je podatak da je u Nišu preko 45% vakcinisanih punoletnih građana, kao i da zaposleni u niškom Domu zdravlja ulažu velike napore i sa svojom ekipom obilaze sva sela u okolini. Istakla je da građanima treba poručiti da se Srbija brani vakcinacijom jer treba da pobedi život. Broj zaraženih će se smanjiti većim obuhvatom vakcinacije, što dokazuje i trenutni pad amplitude obolelih i zatvaranje jednog broja privremenih kovid bolnica, kao što je kovid bolnica u Institutu za lečenje i rehabilitaciju ''Niška banja''. Stoga, smatra, jako je važno razgovarati sa građanima kako bi se predrasude uklonile i razvila svest da vakcinacijom pomažemo sebi, ali i našim zdravstvenim radnicima koji se više od godinu dana bore u kovid sistemu.

Dr Petar Vesović je naveo da je država uložila dosta sredstava u adaptaciju i opremanje zdravstvenih ustanova Srbije i dodao da se u Prokuplju, gradu iz kojeg dolazi, sledeće godine očekuje završetak radova na rekonstrukciji Zdravstvenog centra, koji će biti jedan od najopremljenijih u ovom delu Srbije. Koronu krizu niko nije očekivao i ona je donela velike probleme ne samo Srbiji, već i celom svetu. Ozbiljnom politikom i angažmanom, naša država je uspela da obezbedi dovoljno postelja za sve obolele, da pruži adekvatnu negu i pomoć svima kojima je to bilo neophodno po najvećim svetskim standardima, uz u tom trenutku preporučenu terapiju za lečenje od kovida. Istakao je da broj obolelih, hospitalizovanih i preminulih od kovida pada, što pokazuje da vakcinacija daje odlične rezulatate, ali i da se ne smemo opustiti sve dok ne dostignemo broj od 70% vakcinisanih građana Srbije. Kolektivni imunitet je izuzetno važan i zato u drugoj fazi ove borbe svi građani treba da nastave sa pridržavanjem mera zaštite, da izdrže još malo, da nose maske i održavaju distancu kako bi sprečili ponovno povećanje broja obolelih. Neophodno je da održimo našu privredu i oslobodimo zdravstveni sistem velikog pritiska i problema koji je kovid doneo.

Dr Mirsad Đerlek, državni sekretar Ministarstva zdravlja, poručio je članovima Odbora da budući da su više upoznati sa trenutnim potrebama zdravstva mesta iz kojih dolaze, da ga kontaktiraju radi rešavanja bilo kojeg problema, bilo da je u pitanju adekvatno opremanje ustanova, zastoj u distribuciji vakcina, obezbeđivanje sistema hladnog lanca vakcina i sl. Naglasio je da se jedino zajedničkim radom i uz saradnju sa nadležnim ministarstvom može pobediti ova epidemija. Podsetio je prisutne da je Ministarstvo zdravlja od 2013. do 2020. godine primilo u radni odnos 23 hiljade zdravstvenih radnika, od čega je samo prethodne godine primljeno devet hiljada upravo radi pojačanja zdravstvenog sistema, kao i da je Dom zdravlja u Merošini bio korektan u kadrovskim zahtevima. Građani moraju da dobiju kvalitetnu zdravstvenu zaštitu, rešenje za borbu sa kovidom se mora pronaći ali naš sistem mora da razmišlja i šta nas čeka dan posle borbe sa kovidom. Zbog toga je na sastanku sa direktorima domova zdravlja zahtevano da svojim zaposlenima što pre odobre specijalizacije, posebno deficitarnog zdravstvenog kadra. Pozitivno je naveo to što je zdravstveni sistem, pored ekonomije i vojske, viđen kao jedan od stubova društva i dodao da naša država ima tendenciju da bude u vrhu evropskog zdravstva u narednim godinama, te da ohrabruje povratak mladih kadrova u svoju zemlju.

Predsednik Odbora dr sci. med. Darko Laketić se zahvalio državnom sekretaru Ministarstva zdravlja na ovom angažmanu, navodeći da je to primer jednog najzdravijeg poimanja ne samo politike već i svakog posla kojim se čovek ozbiljno bavi. U vezi sa obuhvatom vakcinacije, gradske opštine beleže veći odziv i problem generalno postoji u ruralnim sredinama. Zbog toga je neophodno doći do svakog čoveka u najudaljenijem selu i proširiti krug vakcinisanih osoba. Predstavnicima lokalne samouprave je ukazao na važnost uključivanja meštana Merošine u ovu priču i na to da ova diskusija treba da ima ishodište u povećanju broja vakcinisanih u ovom kraju. Dodao je da svi zajedno treba ozbiljno da shvatimo ove aktivnosti kako bi stigli do tri milona revakcinisanih do kraja juna 2021. godine i da ukoliko realizujemo ovaj plan, naša država može biti uspešnija u privredi od nekih zemalja u regionu, što je značajno kao i očuvanje zdravlja.

**Druga tačka dnevnog reda** – Razno

Predsednik Odbora dr sci. med. Darko Laketić, podsetio je na delokrug rada Odbora koji se odnosi na praćenje sprovođenja zdravstvene zaštite na teritoriji Republike Srbije i pozvao direktora Doma zdravlja Merošina da predstavi sprovođenje zdravstvene zaštite u ovoj opštini, nevezano za aktuelnu kovid situaciju, te eventualno ukaže na potrebe kako bi ih Ministarstvo zdravlja sagledalo u narednom periodu.

Dr Nebojša Cvetković, direktor Doma zdravlja Merošina, naveo je da na teritoriji ove opštine postoji centralni objekat stacioniran u samoj opštini i devet ambulanti, čiji rad u ovim okolnostima nije moguće organizovati. Planom o optimizaciji rada ambulanti, koji je rađen u saradnji sa Institutom za javno zdravlje Niš, preporučeno je da u funkciji budu tri ambulante koje pokrivaju sva tri kraka ove opštine. Ove ambulante su adaptirane u saradnji sa lokalnom samoupravom, ali minimum opreme neophodne za njihov rad su defibrilator i EKG aparat. Pored navedenog, ključni problem je nedostatak sanitetskih i vozila za pacijente koji se svakog dana voze na dijalizu. Potrebno je njihovo zanavljanje i nabavka najmanje dva sanitetska vozila, a od kadrova, pored lekara određenih specijalista, postoji potreba za dva higijeničara i dva vozača, koji bi bili plaćeni iz sredstava RFZO-a. S obzirom na to da je zgrada Doma zdravlja izgrađena 60-tih godina, trebalo bi izvršiti sanaciju krova i potkrovlja, kako bi se u te prostorije preselilo administrativno osoblje. Takođe, potrebno je preći na ekonomski isplativije gorivo, kao i obnoviti računarsku opremu.

Dr Mirsad Đerlek, državni sekretar Ministarstva zdravlja, imajući u vidu prethodno navedeno, ukazao je na potrebu da lokalna samouprava i zdravstvena ustanova naprave strategiju razvoja zdravstva po godinama, kako bi se odredili prioriteti. Kovid kriza je dokazala da je organizacija zdravstvenog sistema u Srbiji odlična, ali naš zdravstveni sistem mora biti spreman na sve ono što ga može čekati u budućnosti, te u njegovom razvoju treba koristiti i pomoć donatora. Takođe, komunikacija sa nadležnim ministarstvom treba da bude češća i lična, kad god je to moguće, jer je osnovni cilj da ovaj dom zdravlja pruži odgovarajuću zdravstvenu zaštitu svim građanima Merošine.

Svetlana Milijić je obavestila da Dom zdravlja Merošina, shodno kadrovskom planu, ima upražnjena mesta za tri lekara i dve medicinke sestre na određeno vreme po dopisu Ministarstva zdravlja.

Predsednik Odbora dr sci. med. Darko Laketić, povodom iznetih potreba zdravstva u Merošini, pozvao je predstavnike lokalne samouprave da pomognu u izradi odgovarajućih građevinskih projekata, kako bi se apliciralo za sredstva i kako bi se pronašao način da se ova zgrada rekonstruiše ili uz pomoć Kancelarije za upravljanje javnim ulaganjima ili nadležnog ministarstva. Na kraju diskusije, zahvalio se svim učesnicima i izneo uverenje da će ove aktivnosti pozitivno promeniti vakcinalnu sliku na teritoriji Srbije, te da od predsednika opštine očekuje informaciju o odzivu na vakcinaciju u naredne dve nedelje od današnjeg dana, a od direktora Doma zdravlja Merošina da pruži dodatni impuls procesu imunizacije.

Povodom ove tačke dnevnog reda nije bilo više predloga ni diskusije.

Sednica je završena u 13,15 časova.

SEKRETAR PREDSEDNIK

Božana Vojinović Ass. dr sci. med. Darko Laketić